La XXII Gala de l'Esport de Sagunt proclama Marta Ojeda i Abderrahman El Khayami com a Millors Esportistes del 2023
23 de febrer 2024

![](/media/krnhk04x/img_7178_c.jpg?width=850&height=566.6666666666666)

La lluitadora Marta Ojeda i l'atleta Abderrahman El Khayami van obtindre el premi a Millors Esportistes del 2023 en la XXII Gala de l'Esport de Sagunt, un esdeveniment que es va desenvolupar a l'Auditori Joaquín Rodrigo durant la vesprada d'ahir, dijous 22 de febrer. Cal esmentar que altres esportistes també van rebre els guardons corresponents en les diferents categories que es premiaven. Durant l’event també es va poder disfrutar de dos representacions.

A esta cerimònia de lliurament de trofeus van assistir diverses autoritats entre les quals destaquen l'alcalde de Sagunt, Darío Moreno; i el regidor d'Activitat Física, Salut i Esports, Javier Timón; i altres membres de la Corporació Municipal. També va assistir a l'acte la Federació Junta Fallera de Sagunt (FJFS), representada per la Fallera Major Infantil, Carla Boix; la Fallera Major, Núria Bueno; i el president, Ramón Jarque. A més, van estar presents representants de clubs esportius i diverses associacions locals.

L'alcalde de Sagunt, Darío Moreno, va explicar per què la Gala de l'Esport és un esdeveniment important per a la ciutat: «**Hui hi ha xiquets i xiquetes que estan coneixent les vostres històries personals i que gràcies a això el dia de demà seran els nostres campions i campiones. Això és una cosa preciosa, això és un motor que no para, i una cosa de la qual esta ciutat està orgullosa. I per això esta Gala de l'Esport té un significat especial a tots els nivells. Ens permet conéixer eixa excel·lència que es dona a la nostra ciutat, que es dona a la nostra comarca, però també i, sobretot, ens anima a continuar trencant metes i a anar més enllà, a inspirar a tothom**».

![](/media/yslonwtn/img_7158_c.jpg?width=850&height=566.6666666666666)

Així mateix, el primer edil va assegurar que és una gala «**que pretén ser una festa d'un dels aspectes en els quals la nostra ciutat és capdavantera, com és el món de l'esport. Això ocorre perquè hi ha persones individuals que des de la seua perspectiva de voler millorar s'esforcen moltíssim per intentar anar més enllà, dediquen hores i hores del seu temps, en alguns casos sacrificant fins i tot el seu treball, per a viure un somni**».

Per la seua banda, el regidor d'Activitat Física, Salut i Esports, Javier Timón, va assegurar: «**És un honor i privilegi estar davant vosaltres en una vesprada tan especial, on honrem l'esforç, la dedicació, el talent i l'excel·lència que definix la nostra comunitat esportiva**». A més, va afegir: «**L'esport no sols ens unix, sinó que també ens inspira a aconseguir noves metes, a superar obstacles i a forjar vincles que transcendixen les fronteres i les barreres**».

![](/media/m2mbhy3l/img_7014_c.jpg?width=850&height=566.6666666666666)

Timón, va asseverar també que s'ha de «**continuar invertint en infraestructures esportives i en programes de desenvolupament i oferint oportunitats de participació perquè cada persona tinga l'oportunitat d'experimentar els beneficis de l'esport**».

Un dels principals motius pels quals la lluitadora Marta Ojeda ha sigut nomenada **Millor Esportista del 2023** és perquè va obtindre el millor resultat de la Selecció Espanyola en els europeus de lluita sub-23. Per la seua banda, l'atleta Abderrahman El Khayami va aconseguir alçar-se com a guanyador d'Europa en la prova de relleu mixt i esta fita és una de les raons per les quals ha rebut el títol a **Millor Esportista 2023**.

Igualment, moltes altres entitats i esportistes van obtindre un reconeixement durant la XXII Gala de l'Esport: El Club Lluita Morvedre es va alçar amb la màxima distinció com a **Millor Entitat Esportiva Local** pels nombrosos podis aconseguits enguany, fins i tot en l'àmbit europeu; el premi a l'**Esportista Novella** va ser per a la guanyadora del Campionat d'Espanya de Triatló en categoria Cadet, Livia Guillén; i el jugador del València CF Javi Guerra va obtindre el guardó al **Mèrit Esportiu** més destacat de la comarca.

![](/media/5bze1pwq/img_7049_c.jpg?width=850&height=566.6666666666666)

Respecte al premi als **Valors Humans**, l'Associació de Dones i Hòmens Afectats de Càncer de Mama (AMUHCANMA) va collir el seu reconeixement per l'organització de la carrera solidària més multitudinària, una activitat esportiva dirigida a recaptar fons per a la investigació contra el càncer. Així mateix, l'esportista Anabella Forner va ser homenatjada amb el trofeu a la **Trajectòria Esportiva** per tota una vida dedicada a l'handbol.

Quant a les mencions especials, el guardó al **Foment Esportiu** va anar a parar al club Patinaje Alas Sagunto, entitat organitzadora del Campionat d'Espanya d'Hoquei Línia Femení sub-20. Per la seua banda, la joveníssima esportista del Club de Gimnàstica Morvedre, Daniela Chica, va obtindre el trofeu a l'**Afany de Superació**, ja que amb els seus 8 anys ha aconseguit ser campiona autonòmica i 4a d'Espanya, malgrat haver d'enfrontar-se a nombroses operacions per una cardiopatia congènita. Quant al reconeixement a l'esport femení, l'atleta Soukaina El Khayami va rebre el premi amb el guardó **Dorsal 261**, per haver superat tots els obstacles i donar visibilitat a l'esport femení.

![](/media/rurbkrhe/img_7087_c.jpg?width=850&height=566.6666666666666)

![](/media/jrgemq4u/img_7002_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/la-xxii-gala-de-l-esport-de-sagunt-proclama-marta-ojeda-i-abderrahman-el-khayami-com-a-millors-esportistes-del-2023/ "Facebook")
*   [](http://twitter.com/share?url=https://aytosagunto.es/va/actualitat/la-xxii-gala-de-l-esport-de-sagunt-proclama-marta-ojeda-i-abderrahman-el-khayami-com-a-millors-esportistes-del-2023/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-xxii-gala-de-l-esport-de-sagunt-proclama-marta-ojeda-i-abderrahman-el-khayami-com-a-millors-esportistes-del-2023/ "Linked In")
*   [](mailto:?body=https://aytosagunto.es/va/actualitat/la-xxii-gala-de-l-esport-de-sagunt-proclama-marta-ojeda-i-abderrahman-el-khayami-com-a-millors-esportistes-del-2023/)